**«Καλημέρα σας, πώς είσθε;…»**

Ο άγνωστος από το απέναντι πεζοδρόμιο μού χαμογέλασε και διασχίζοντας με γοργά βήματα το δρόμο με πλησίασε.

Κοντοστάθηκα. Προσπάθησα να θυμηθώ ποιος ήταν. Δεν τα κατάφερα. Αισθάνθηκα άβολα γιατί ο κύριος έδειχνε ότι με γνώριζε και μάλιστα πολύ καλά.

Μού άπλωσε το χέρι και με εκφράσεις χαράς, λες και εύρισκε τον από χρόνια χαμένο αδελφό του, μού είπε:

«Τι κάνετε; Πώς είσθε; Πώς είναι η οικογένεια, η σύζυγος, τα παιδιά, οι γονείς σας; Είσθε όλοι καλά;…»

«Όλοι μας είμαστε μια χαρά. Σας ευχαριστώ. Και εσείς πώς είσθε;» απάντησα προσπαθώντας να αποβάλω την αμηχανία που με είχε κυριεύσει.

«Πολύ χαίρομαι… να είσαστε πάντα καλά... και εμείς είμαστε μια χαρά» είπε ανοίγοντας το πορτοφόλι του.

Με τελετουργικές κινήσεις έβγαλε μια κάρτα του και δίνοντάς την στην εμβρόντητη αφεντιά μου, μού είπε χαμογελώντας πλατιά:

«Γρηγόριος Γρηγορόπουλος, υποψήφιος της Παράταξης *Όλα για τον τόπο μας*… ευελπιστώ στη στήριξή σας…»

Και έτσι ξαφνικά όπως με πλησίασε απομακρύνθηκε, απευθύνοντας τον ίδιο χαιρετισμό σε έναν άλλο κύριο:

«Τι κάνετε; Πώς είσθε; Πώς είναι η οικογένεια, η σύζυγος, τα παιδιά, οι γονείς σας; Είσθε όλοι καλά;…»

Μού είχε διαφύγει, όταν ο άγνωστος από το απέναντι πεζοδρόμιο με χαιρέτησε, ότι πλησιάζουν δημοτικές και περιφερειακές εκλογές. Και όπως είναι γνωστό, σε προεκλογικές περιόδους οι δρόμοι γεμίζουν με χαμογελαστούς, καλοντυμένους υποψήφιους πού σε χαιρετούν, ενδιαφέρονται για την υγεία τη δική σου και της οικογένειάς σου, σε καλούν σε προεκλογικές συγκεντρώσεις για να ακούσεις (αν πας) ένα κάρο υποσχέσεις, που «μόνο αυτοί μπορούν να υλοποιήσουν και κανείς άλλος στον κόσμο τούτο», για να εξαφανιστούν και πάλι από τη ζωή σου μετά τις εκλογές και μαζί τους, φυσικά, και οι υποσχέσεις τους.

Εκείνο που είναι αξιοσημείωτο είναι ότι όλοι οι υποψήφιοι σωτήρες μας χρησιμοποιούν τα ίδια τεχνάσματα στην προσπάθειά τους να εξασφαλίσουν την ψήφο μας και όλοι κατηγορούν τους άλλους για τα δεινά που περνάει ο τόπος μας. Είναι μια κατάσταση που συνεχίζεται και μετά τις εκλογές. Όλες οι αντιπολιτεύσεις κατηγορούν την εκλεγείσα παράταξη για τα πάντα. Ποτέ δε βρίσκουν κάτι καλό να πουν. Η τακτική αυτή βέβαια δεν ακολουθείτε για το καλό του τόπου αλλά το δικό τους, που μεταφράζεται στο συνεχή αγώνα τους να κατεβάσουν τους άλλους για να ανέβουν εκείνοι.

Θα μου πείτε ότι κάπως έτσι λειτουργεί η δημοκρατία και θα συμφωνήσω μαζί σας. Μόνο που τις μέρες μας η διάβρωση των ηθών έχει κάνει μπάχαλο τη δημοκρατία. Όταν η ηθική έχει πάει περίπατο, η δημοκρατία χωλαίνει.

Μέρος της ευθύνης για την κατάσταση αυτή φέρει ο λαός γιατί είτε είναι ευκολόπιστος, είτε εύκολα πέφτει θύμα των πελατειακών σχέσεων που το πολιτικό κατεστημένο έχει καλλιεργήσει!

«Τι κάνετε; Πώς είσθε; Πώς είναι η οικογένεια, η σύζυγος, τα παιδιά, οι γονείς σας; Είσθε όλοι καλά;…»

Επαναλαμβάνω ότι το ενδιαφέρον των υποψήφιων για την υγεία μας εκδηλώνεται πάντα τις προεκλογικές περιόδους, μπαίνει στο χρονοντούλαπο της λήθης αμέσως μετά τις εκλογές για να εμφανιστεί και πάλι, γυαλισμένο με το ξεσκονόπανο μιας ανείπωτης υποκρισίας, την επόμενη προεκλογική περίοδο.

Πάντα, φίλοι μου, να ψηφίζετε με μοναδικό κριτήριο τα όποια προσόντα τών υποψήφιων και όχι τις υποσχέσεις. Τα χαμόγελα, το ψεύτικο ενδιαφέρον για την υγεία σας και οι «θερμές» χειραψίες είναι γαρνιτούρες μηδενικής αξίας και απύθμενου φαρισαϊσμού.

Καλή σας εβδομάδα.

**Γιώργος Μεσσάρης**

**ΣΤΗ ΦΩΤΟΓΡΑΦΙΑ: Η κάλπη δεν πρέπει να βγάζει κάλπικους νικητές!**

* Οποιοδήποτε σχόλιό σας μπορείτε να το στείλετε στο ΜΜΕ που φιλοξενεί το δημοσίευμα ή στην ηλεκτρονική μου διεύθυνση και εγώ θα το μεταβιβάσω: georgemessaris@gmail.com
* **Μία από τις τελευταίες παραγωγές ΝΤΟΚΙΜΑΝΤΕΡ του Γιώργου Μεσσάρη: ΚΕΦΑΛΛΟΝΙΑ ΚΑΙ ΙΘΑΚΗ – ΛΟΥΛΟΥΔΙΑ ΤΟΥ ΠΕΛΑΓΟΥΣ. Για να αποκτήσετε το DVD επισκεφθείτε την ιστοσελίδα μας** [http://www.omegadocumentaries.com](http://www.omegadocumentaries.com/%CF%80%CE%B1%CF%81%CE%B1%CE%B3%CE%B3%CE%B5%CE%BB%CE%B9%CE%B5%CF%83) **ή επικοινωνήσετε με τον ίδιο στην προαναφερόμενη ηλεκτρονική διεύθυνση.**